 Isaya 66 IBhayibheli Elikuyi-Internet INguqulo Yezwe Elisha66 Yilokhu uJehova akushilo: Amazulu ayisihlalo sami sobukhosi, umhlaba uyisenabelo sezinyawo zami. Khona-ke, iphi indlu eningangakhela yona, futhi-ke iphi indawo engaba yindawo yami yokuphumula? 2 Manje zonke lezi zinto zenziwe yisandla sami, zaba khona zonke lezi zinto, kusho uJehova. Yilona-ke engizombheka, ohluphekile nodabukile emoyeni nothuthumelayo ngezwi lami. 3 Ohlaba inkunzi unjengobulala umuntu. Owenza umhlatshelo ngemvu unjengophula intamo yenja. Onikela isiphounjengonikela ngegazi lengulube! Owethula isikhumbuzo senhlaka yempepho unjengosho isibusiso ngamazwi angaqondakaliyo. Yibo futhi laba abakhethé ezabo izindlela, futhi wona kanye umphefumulo wabo ujabulele izinengiso zabo. 4 Mina-ke ngizokhetha izindlela zokubaphatha kabi; ngizobalethela izinto ezibethusayo; ngenxa yokuthi ngabiza, kodwa kwakungekho ophendulayo; ngakhuluma, kodwa abekho abalalela; baqhubeka benza okubi emehlweni ami, bakhetha nento engingajabuli ngayo. 5 Yizwani izwi likaJehova, nina enithuthumela ngezwi lakhe: Abafowenu abanizondayo, abanicwasayo ngenxa yegama lami, bathé, Kwangathi uJehova angakhazinyuliswa! Kumelwe futhi abonakale kube khona ukujabula kini, bona bahlazeke. 6 Kukhona umsindo wesiyaluyalu ovela emzini, umsindo ovela ethempelini! Ngumsindo kaJehova ebuyisela okufanele ezitheni zakhe. 7 Ngaphambi kokuba aqale ukusikwa wabeletha. Ngaphambi kokuba imihelo imfikele, wabeletha umntwana wesilisa. 8 Ubani oyizwile into enjengale? Ubani ozibonile izinto ezinjengalezi? Ingabe izwe lingazalwa ngemihelo ngosuku olulodwa? Noma ingabe isizwe singazalwa ngasikhathi sinye? Ngoba iZiyoni lifikelwe ukusikwa futhi lazala amadodana alo. 9 Mina-ke, ingabe ngingabangela ukubhoboka kodwa ngingabangeli ukuba kuzalwe? kusho uJehova. Noma ingabe ngibangela ukuba kube khona ukuzala kodwa empeleni ngibangele ukuba kuvaleke? kusho uNkulunkulu wakho. 10 Thokozani neJerusalema nijabule kanye nalo, nonke nina enilithandayo. Yethabani kakhulu kanye nalo, nonke nina enizigcina nilila ngenxa yalo; 11 ngenxa yokuthi niyoncela futhi ngokuqinisekile nithole ukwaneliseka ebeleni lenduduzo yalo egcwele; ngenxa yokuthi niyomunca nithole injabulo enkulu engonweni yenkazimulo yalo. 12 Ngoba yilokhu uJehova akushilo: Bheka ngidlulisela ukuthula kulo njengomfula nenkazimulo yezizwe njengesifufula esikhukhulayo, futhi ngokuqinisekile niyoncela. Niyothwalwa ohlangothini, niwotwe emadolweni. 13 Njengomuntu unina aqhubeka emduduza, kanjalo mina ngokwami ngiyoqhubeka nginiduduza; futhi niyoduduzwa ngokuqondene neJerusalema. 14 Ngokuqinisekile niyobona, futhi inhliziyo yenu iyokwethaba nakanjani, wona kanye amathambo enu ayohluma njengotshani obusha. Ngokuqinisekile isandla sikaJehova siyokwenziwa saziwe ezincekwini zakhe, kodwa izitha zakhe uyozilahla impela. 15 Ngoba bheka uJehova ngokwakhe uza njengomlilo uqobo, nezinqola zakhe zinjengesivunguvungu, ukuze abuyisele intukuthelo yakhe ngokufutheka okukhulu nokukhuza kwakhe ngamalangabi omlilo. 16 Ngoba njengomlilo uJehova ngokuqinisekile uyophikisana nayo yonke inyama, yebo ngenkemba yakhe; futhi ababuleweyo bakaJehova bayoba baningi. 17 Labo abazingcwelisayo nabazihlanzayo ngenxa yamasimu angemva kwaleyo emaphakathi, abadla inyama yengulube nento enyanyekayo, ngisho nempuku egxumayo, bonke bayofinyelela ekupheleni kwabo, kusho uJehova. 18 Ngokuqondene nemisebenzi yabo nemicabango yabo, ngiyeza ukuze ngiqoqele ndawonye zonke izizwe nezilimi; kuyodingeka zize futhi ziyibone inkazimulo yami. 19 Ngiyomisa phakathi kwabo isibonakaliso, futhi ngiyothumela abanye kulabo abaphunyukile ezizweni, eTharishishi, ePhuli, naseLudi, labo abansala umnsalo, eThubhali naseJavani, iziqhingi ezikude impela, ezingawuzwanga umbiko ngami noma zibone inkazimulo yami; futhi ngokuqinisekile bayolandisa ngenkazimulo yami phakathi kwezizwe. 20 Empeleni bayobaletha bonke abafowenu abavela kuzo zonke izizwe njengesipho kuJehova, begibele amahhashi nezinqola, nezinqola ezimboziwe neminyuzi namakamela ezinsikazi asheshayo, babakhuphulele entabeni yami engcwele, iJerusalema, kusho uJehova, njengalapho nje amadodana ka-Israyeli eletha isipho endlini kaJehova ngesitsha esihlanzekile. 21 Nakubo futhi ngiyothatha abanye abayoba ngababapristi, bamaLevi, kusho uJehova. 22 Ngoba njengoba nje amazulu amasha nomhlaba omusha engikwenzayo kumile phambi kwami, kusho uJehova, kanjalo inzalo yenu negama lenu kuyoqhubeka kumile. 23 Ngokuqinisekile kusukela ekwethwaseni kwenyanga kuya kokunye ukwethwasa kwenyanga nokusukela esabatheni kuye kwelinye isabatha yonke inyama iyoza ikhothame phambi kwami, kusho uJehova. 24 Empeleni bayophuma babuke izidumbu zabantu ababeqa umthetho wami; ngoba izibungu ezikubo ngeke zife nomlilo wabo ngeke ucime, bayoba yinto enyantisayo kuyo yonke inyama. 